নানা দিক থেকে বিভিন্ন শ্রেণির মানুষ মুক্তিযুদ্ধে যোগ দিয়েছিলেন। তাঁদের সবার সঙ্গে সমন্বয় সাধন করার জন্য নিজেকে বিনয়ী ও সাধারণ বেশে সাহসী মানুষের চেতনায় ধরে রাখতেন। মুক্তিযোদ্ধারা তাঁকে শুধু ভালোবাসতেন না, গভীর শ্রদ্ধার সঙ্গে তাঁর অমিত সাহস ও দক্ষতাকে পরিমাপ করতেন। অন্যদিকে তিনি পাকিস্তানি সেনাদের মাঝে ত্রাসের সঞ্চার ঘটাতেন। ৭ নম্বর সেক্টর কমান্ডার কাজী নূর-উজ-জামান যুদ্ধদিনের স্মৃতি নিয়ে যে বই লিখেছিলেন, তার নাম এ সেক্টর কমান্ডার রিমেম্বারস বাংলাদেশ লিবারেশন ওয়ার ১৯৭১। এতে তিনি লিখেছেন: ‘মহিউদ্দিন ছিলেন একজন অনন্যসাধারণ দেশপ্রেমিক এবং যোগ্য সেনানায়ক। কয়েক সপ্তাহের মধ্যে মোহদীপুর সাব-সেক্টরের চেহারা পাল্টে গেল। তাঁরা তাঁদের গেরিলা অপারেশনের কৃতিত্বের মাধ্যমে প্রেম সিং ও আমাকে মুগ্ধ করে ফেললেন।’ প্রেম সিং ছিলেন ৭ নম্বর সেক্টরের ভারতীয় সেনাবাহিনীর ইনচার্জ। একজন নিবেদিতপ্রাণ যোদ্ধা হিসেবে জাহাঙ্গীর ভারতীয় সেনা অফিসারদের সম্মান পেয়েছিলেন।